Volvo teemal on olnud nii pikk vaikus ning polnud teada, kes siis rootslaste firma Fordilt lõpuks üle võtab. Tänane Dagens Industri kirjutas, et hiinlaste Geely on väga lähedal Volvo ülevõtmisele. Kuigi Geely on selle aasta kevadest korduvalt Rootsi meediast läbi käinud, ei olnud mitmed osapooled nõus kommenteerima hiinlaste tõsidust. Nüüd  on aga Volvo kohe-kohe "hiinastatud".    Rootslaste reaktsioonid ülevõtmisele on vastakad. Osad näevad selles võimalikku edasiminekut, sest Hiina on tõusev suurvõim, kuid teised ütlevad, et minu tänane Volvo on ühtlasi minu viimane. DI artiklile oli ligi 150 kommentaari ning on väga harva, kui üks artikkel DI lehel nii palju vastukaja saab.    Kuna üks Volvo tehastest asub Belgias Ghentis, siis Belgia ärileht  De Tijd vahendas samuti DI artiklit. Artikkel ise on pelgalt informatiivne, kuid kommentaarides väljendutakse palju inimlikumalt. Näiteks ütleb üks, et nüüd on Genti tulevik palju mustem, sest autotootmine viiakse ära Hiina. Teine lisab, et ülevõtmine tähendab lõpu algust.    Hiinas aga on Pekingi lähedal Volvo tehase jaoks maa valmis.